МОТИВИ
към Наредба за условията и реда за изплащане на допълнително месечно възнаграждение на военнослужещите и цивилните служители от Министерството на отбраната, структурите на пряко подчинение на министъра на отбраната и Българската армия за владеене на чужди езици
 
В действащата Наредба № Н-6 от 20 април 2021 г. не е регламентирано дали допълнителното месечно възнаграждение за владеене на официалните езици на НАТО (английски и/или френски език), което се изплаща на военнослужещите и цивилните служители от Министерството на отбраната, структурите на пряко подчинение на министъра на отбраната и Българската армия, е с постоянен или непостоянен характер. Това доведе до различно тълкуване и предявяване на претенции от страна на военнослужещи за включване на посоченото възнаграждение в базата за изчисляване на обезщетения при освобождаване от военна служба по смисъла на параграф 1, т. 19 от Допълнителните разпоредби (ДР) на ЗОВСРБ. 
Освен това, досегашния вариант на наредбата създаде предпоставки за неправилно разбиране на концепцията за „валидност“ (като се смесваше с концепцията за „актуалност“) на удостоверението за владеене на чужд език. Валидно е последното придобито и издадено удостоверение за владеене на английски и/или френски език съгласно НАТО STANAG 6001, което винаги е било без срок за страната. Заплащането за притежаване на удостоверение на дадено ниво никога не е било обвързано с това то да бъде издадено преди определен брой месеци/години. За командироване на военнослужещи и цивилни служители на длъжности в задгранични представителства на Р. България или в международни организации/инициативи на територията на страната и извън нея се изисква притежаване на удостоверение с определена актуалност, т. е. то да е издадено до 3 или 4 години към датата на кандидатстване за дадената длъжност. Изтичането на тази актуалност, свързана със заемане на определена длъжност, не означава, че дадено удостоверение трябва да се счита за невалидно и поради тази причина да се спира месечното финансово възнаграждение за притежаването му. 
При разработването на новата наредба е отчетен и друг проблемен въпрос. С оглед намаляване отлива на специалисти от разузнавателни структури и формирования на Въоръжените сили, стимулиране на по-доброто изпълнение на служебните задължения и повишаване на езиковата им подготовка, е включено допълнително финансово възнаграждение за военнослужещи, владеещи руски, румънски, турски, гръцки и сръбски език, за служители, които добиват, обработват и анализират разузнавателна информация. 
[bookmark: _GoBack]Проектът на наредбата позволява получаване на допълнително възнаграждение за владеене на чужди езици от всички служители, владеещи езика на необходимото ниво, независимо от структурата, в която са назначени.

